नई दिल्ली : कठुआ रेप केस के गवाह को टार्चर करने की याचिका में नया मोड़ आ गया है. गवाह तालिब हुसैन के खिलाफ रेप का मामला दर्ज कराने वाली पीड़िता भी सुप्रीम कोर्ट पहुंच गई है. मामले की सुनवाई के दौरान कोर्ट ने कहा कि तालिब हिस्ट्रीशीटर है और उसके खिलाफ FIR दर्ज है. अगर उसे जेल से रिहा किया गया तो वो पीड़ित को प्रताड़ित कर सकता है. वहीं तालिब की ओर से कहा गया कि उसे हिरासत में टार्चर किया जा रहा है. दूसरी तरफ, जम्मू कश्मीर सरकार ने कोर्ट में कहा कि उसे हाल ही में तालिब की याचिका मिली है, इसलिए हलफनामा दाखिल करने के लिए वक्त चाहिए. सुप्रीम कोर्ट ने मामले की सुनवाई 29 अगस्त के लिए टाल दी है. सुप्रीम कोर्ट ने रेप की पीड़िता को भी पक्षकार बनने की इजाजत दे दी है.